KINNITATUD

RMK õiguse- ja hangete osakonna

juhataja käskkirjaga 1-47.2908/1.

## 1. Hanke nimetus ja viitenumber

* 1. Hanke nimetus: Gaasisõlme maaparandussüsteemi rekonstrueerimine
  2. Viitenumber: 269732
  3. Klassifikatsioon: maaparandustööd 45112320-4; teetööd 45233140-2
  4. Hankemenetluse liik: avatud hankemenetlus

## 2. Hanke läbiviija

RMK õigus- ja hangete osakond

* 1. ***3. Hankedokumendid, info pakkumuste esitamise ja avamise kohta***

**3.1. hankedokumendid, tehniline info**

Hange viiakse läbi riigihangete keskkonnas (edaspidi eRHR). Hankes osalemiseks, teavituste saamiseks ja küsimuste esitamiseks läbi eRHRi peavad pakkujad avaldama oma kontaktandmed, registreerudes hanke juurde „Hankes osalejad“ lehel.

Kõik selgitused huvitatud isikutelt laekunud küsimustele ning muudatused hankedokumentides tehakse kättesaadavaks eRHR kaudu. Pärast teate avaldamist või dokumendi lisamist saadab eRHRi süsteem automaatteavituse registreeritud isikutele. Samuti esitab hankija otsused pakkujatele eRHR süsteemi kaudu, mille lisamise kohta saadab eRHRi süsteem automaatteavituse.

Käesoleva hanke dokumendid võivad sisaldada andmeid selliste kaitstavate loodusobjektide asukohtade kohta, mille avalikustamine (näiteks massiteabevahendites) on keelatud. Hankedokumendi allalaadimisega võtab isik endale kohustuse tagada avalikustamiskeelu järgimine.

### 3.2. pakkumuste esitamine

Pakkumus tuleb esitada elektrooniliselt eRHRi keskkonna kaudu aadressil <https://riigihanked.riik.ee> hanketeates toodud ajaks.

### 3.3. pakkumuste avamine

Pakkumused avatakse hankija poolt eRHRi keskkonnas hanketeates toodud aja saabumise järel.

## 4. Hanke lühikirjeldus

1. 4.1. Hanke eesmärgiks on hankelepingu sõlmimine pakkujaga Gaasisõlme maaparandussüsteemi (156,9 ha) ja Gaasisõlme tee (1,75 km) ehitamise, mis asuvad Ida-Viru maakonnas, Toila vallas, Päite külas, ehitustööde teostamiseks. Täpsem tööde tehniline kirjeldus on esitatud hankedokumendi punktis 6.
2. 4.2. Töö tehniliseks aluseks on **Piiber Projekt OÜ** poolt koostatud „Gaasisõlme/TTP-538 Oru maaparandusehitiste rekonstrueerimine ehitusprojekt“ (Lisa 4 – Projekt) ja asjakohastel juhtudel sellest projektist erinevuste kohta hankedokumentides esitatud täpsustused.
3. Objektiga on võimalik tutvuda: metsaparandaja Maie Rummel, tel: 514 0460; e-post [maie.rummel@rmk.ee](mailto:maie.rummel@rmk.ee).

4.3. Töövõtja annab Tellijale valmis Töö lõplikult üle hiljemalt 1.09.2024. Ehitusobjekti dokumentide üleandmiseks ja vastuvõtmiseks ning ehitusobjekti kasutuselevõtu dokumentide vormistamiseks on aega kuni 1.11.2024. Hankija soovib hankelepingu sõlmida mõislikul esimesel võimalusel peale hankemenetluses lepingu sõlmimise võimaluse tekkimist ning pakkuja kohustub lepingu allkirjastama koheselt peale hankijalt vastavasisulise ettepaneku saamist.

4.4. Ehitustöid võib alustada kohe peale hankelepingu sõlmimist ja teostusgarantii esitamist. Objektil tehtud tööde eest tasumine tellija poolt algab 2024. aasta eelarvest alates jaanuar 2024 (sh 2023 aastal teostatud tööde eest).

4.5. Töödele on nõutav teostusgarantii kestvusega 2 aastat arvates kasutuselevõtu akti allkirjastamisest Tellija poolt. Tööde teostamise ajaks on nõutav pangagarantii 10 % hankelepingu sõlmimise aluseks olnud eduka pakkumuse maksumusest või sama summa deponeerimine Tellija pangakontole.

4.6. Hankija ei ole jaotanud hanget osadeks, kuna see ei ole majanduslikult ja töökorralduslikult otstarbekas.

## 5. Hankemenetluse aegne pakkumuse tagatis

5.1. Pakkuja peab esitama RHS § 90 kohase pakkumuse **tagatise summas 1 000 EUR**, kas: 5.1.1. vastava summa deponeerimisena hankija arvelduskontole EE881010002021370008 SEB pangas (makse selgitus: „Pakkumuse tagatis riigihankes *Gaasisõlme maaparandussüsteemi rekonstrueerimine* pakkuja [pakkuja nimi] eest“), panga viitenumber 4000004303, või

5.1.2. võlaõigusseaduse §-le 155 vastava krediidi- või finantseerimisasutuse või kindlustusandja tagasivõtmatu ja tingimusteta garantiina pakkuja poolt hankemenetluse käigus kohustuste täitmata jätmisega tekitatud kahjude täieliku või osalise hüvitamise tagamiseks. Krediidi- või finantseerimisasutuse või kindlustusandja garantiina esitatud pakkumuse tagatise tõendusdokumendist (garantiikirjast) peab nähtuma, et tagatis antakse Riigimetsa Majandamise Keskusele esitamiseks (võlausaldajaks on Riigimetsa Majandamise Keskus), tagatis on tagasivõtmatu ja tingimusteta ning et garantii andja on kohustatud tegema väljamakse kuni tagatise summa ulatuses Riigimetsa Majandamise Keskuse esimesel nõudel peale seda, kui tagatise esitanud pakkuja võtab oma hankemenetluses esitatud pakkumuse selle jõusoleku tähtaja jooksul tagasi.

5.2. Rahasumma deponeerimisena esitatud tagatise korral esitab pakkuja makse toimumist tõendava dokumendi elektroonilise koopia koos pakkumusega.

5.3. Krediidi- või finantseerimisasutuse või kindlustusandja garantiina esitatud pakkumuse tagatise tõendusdokument (garantiikiri) peab kas:

5.3.1. olema allkirjastatud digitaalselt ja esitatud koos pakkumusega elektrooniliselt eRHR keskkonna kaudu, või

5.3.2. olema allkirjastatud kirjalikult ning esitatud originaaldokumendina hankijale aadressil RMK õiguse- ja hangete osakond, Rõõmu tee 7, 50705 TARTU, enne pakkumuste esitamise tähtpäeva saabumist ja elektroonilise koopiana koos pakkumusega eRHR süsteemi kaudu koos kinnitusega, et originaaldokument on hankijale esitatud. Originaaldokument tuleb esitada suletud ümbrikus, mis on tähistatud arusaadavalt. Originaaldokumendi õigeaegse kohalejõudmise riisiko lasub pakkujal.

5.3.3. digitaalselt allkirjastatud garantiikiri peab sisaldama tingimust, mille kohaselt garantii andja aktsepteerib VÕS § 155 lg 4 p 3 kohase garantiist tuleneva kohustuse lõppemise alusena (garantiist tulenevatest õigustest loobumise tahteavaldusena) elektroonilise garantiikirja faili tagastamist selleks garantii andja poolt määratud e-posti aadressile /garantii andja e-postiaadress/, kui sellekohane e-kiri on saadetud hankija töötaja ametialaselt e-posti aadressilt domeeninimega rmk.ee. Digitaalselt allkirjastatud garantiikiri ei tohi sisaldada selle tingimuse kohta garantii andja poolseid täiendusi ega nõuet, et elektroonilise garantiikirja faili tagastamise e-kiri oleks allkirjastatud hankija esindaja poolt.

5.4. Tagatis peab olema antud kehtivusega vähemalt riigihankes pakkumuste jõusoleku tähtaja lõpuni.

5.5. Hankija kohaldab pakkumuse tagatise realiseerimisel ja tagastamisel RHS § 91.

## 6. Hanke tehniline kirjeldus

Gaasisõlme maaparandussüsteem (156,9 ha) ja Gaasisõlme tee (1,75 km) ehitamise, mis asuvad Ida-Viru maakonnas, Toila vallas, Päite külas.

Gaasisõlme maaparandussüsteemi objektile pääseb riigi põhimaanteega 1 Tallinn – Narva km 181,86 ristuvalt Gaasijaotusjaama maaüksusel (katastritunnus 80201:002:0520) paikevalt asfaltkattega teelt.

Vajalikud raietööd on RMK poolt tehtud. RMK raie järgselt võib olla jäänud objektidele üksikuid raiumata ja kokkuvedamata puid ja lõike, mis vajavad täiendavat raiet. Raie käigus tuleb teha raiutavatest puudest etteantud sortimenti, see kokku vedada ja ladustada etteantud kohta. Tasustatakse raie tööd hankes küsitud ühikuhindades kokkuveetud ja ladustatud materjali mahu järgi. Raiutud metsamaterjali ei või jätta kokkuvedamata metsa, see tuleb kokkuvedada ja ladustada etteantud kohta. Lisaks on jäänud raiutud trassidel peenikest võsa, mis vajab samuti enne kaevet likvideerimist. Trassidele jääv peenike võsa likvideeritakse kaeve käigus või rajutakse eraldi, see tegevus kuulub kraavide kaevamise juurde ja eraldi ei tasustata. Vajadusel veetakse raiutud võsa kokku teeäärsetesse vaheladudesse ja see tasustatakse vastavalt pakkumises toodud raie ja kokkuveo hinnale.

Edasi tuleb teostada kändude juurimine (13,73 ha). Kändude juurimine teostada kogu lahti raiutud teetrassilt ning veejuhtmete raietrassilt. Voolusängi püsivuse tagamiseks kraavide nõlvadelt kände mitte juurida (kui segab kraavi süvendamist siis juurida). Kraavi kallaste puhastamisel võsast tuleb võimaluse korral säilitada puude juurestik, et vältida hilisemat kallaste erosiooni ja sellega ka iga-aastast setete koormust suurvee perioodil. Võsaga kaetud aladel töödeldakse kraavi nõlva võimalusel freesimise teel, või eemaldatakse võsa juurestik sette eemaldamise käigus. Kraavide nõlvadel tuleb kännud tasandada freesimise teel seal, kus sette eemaldamisel ei ole vajalik nõlvade korrigeerimiseks teostada kaevet, seda liivapinnastes olevatel kraavidel. Kändude freesimise puhul ei tohi kändude kõrgus olla üle 10cm. Juuritud kännud ja väljatulnud kivid tuleb paigutada trassi äärde nii, et ei tekiks katkematut valli, vahe tuleb jätta iga 25m tagant. Sette võib paigutada ka olemasoleva mulde taha, kuid see peab jääma sellest madalamale. Kraavitrasside mulded tuleb tasandada siledaks, liiklust võimaldavaks muldeks. Kivide, kändude ja puidu asetamine kraavide mulletesse on keelatud. Kraavitrasside mulded tuleb tasandada siledaks, liiklust võimaldavaks muldeks. Muldel kolme meetrise latiga mõõtes ei tohi lati alla jääda vahet (pilu) mis on üle 10sm. Samuti ei või tasandamise järgselt jääda kraavi nõlva ja mulde vahele loodusliku astangut. Tasandatud mulle tuleb viia ühtlaselt kokku kraavi mulde poolse nõlvaga (see on oluline hilisema eraldi buldooseriga mullete tasandamise korral). Kraavi teepoolsed perved peavad olema töödeldud tasemel, mis võimaldab mehhaniseeritud hooldust.

Gaasisõlme maaparandussüsteemi ehitustööde aegse sette allavoolu kandumise vältimiseks on ette nähtud filtratsioonitõkke ekraanide (nt hagupunutisest või puitlaastuga filterkotid) paigaldamine. Ehitustööde aegsed filtratsioonitõkke ekraanid on ette nähtud eesvoolule E1 ca PK 13+15 ning kuivenduskraavide 100 ja 116 alamjooksule. Filtratsioonitõkked tuleb paigaldada selliselt, et need oleksid suurema vooluhulga korral püsivad (tõkked ei tohi veega allavoolu kanduda) ning kataksid kogu kraavi ristlõike (kõrge veetaseme korral ei tohi filtratsioonitõke kerkida kraavi põhjast kõrgemale ning ei tohi olla ujuvas olekus). Selle vältimiseks tuleb filtratsioonitõkked ankurdada. Pärast ehitustöid tuleb filtratsioonitõkked ja nende taha kogunenud sete eemalda, et need ei takistaks vee äravoolu eesvooludesse. Vajadusel tuleb filtratsioonitõkke ekraanide taha kogunevat setet eemaldada ka ehitustööde ajal.

Enne kraavide setetest puhastamist tuleb objektil lammutada koprapaisud hinnanguliselt 6 tk. Koprapaisud on ette nähtud likvideerida eesvoolul E1 ja kuivenduskraavil 100. Likvideeritud koprapaisu materjali peab paigaldama veejuhtme servast vähemalt 5 m kaugusele juhul, kui materjal ei sega maa kasutamist või ära vedama. Koprapaisude lammutamise ja kaevetööde vahele peaks jääma piisavalt pikk periood, mille käigus leondunud pinnas saaks vabaneda liigsest veest ja saavutada stabiilsuse.

Gaasisõlme maaparandussüsteemi veejuhtmeid puhastatakse settest vastavalt määratud sette mahule. Veejuhtmete keskmised parameetrid pärast rekonstrueerimist on järgmised: nõlvus 1:1,5 ja põhja laius 0,6 m. Sete paigutada kraavi muldesse, laiali ajada ja tasandada. Ekspluatatsiooni käigus lõhutud mulded tuleb tasandada. Rekonstrueeritavate teekraavide sete tõsta tee ja teekraavi vahelisele alale, kui sinna ei mahu üle kraavi metsa äärde.

Eesvoolul E1 on PK 12+54…18+47 vahemikus ette nähtud puhastamine voolutakistustest ja setete eemaldamine eesvoolu põhjast ca 20 cm paksuse kihina põhja laiusega 1 m ning nõlvusega 1:2. Kuivendusvõrgu vee ärajuhtimiseks rajatakse uus eesvool E2. PK 29+52 kuni PK 30+33 kulgeb eesvool metsa vahel. Ette on nähtud kaevetööde teostamine, veejuhe rajatakse antud lõigus põhja laiusega 0,6 m, nõlvusega 1:1,5 ning põhjalanguks on 0,8-1,2 ‰. Teekraavid rajatakse sügavusega 0,8-1,3 m olemasolevast maapinnast, põhja laiusega 0,4 meetrit ning nõlvusega 1:1,5. Teekraavide languks kujuneb ca 0,5-4,0 ‰. Rekonstrueeritavad teekraavid rajada nõlvusega 1:1,5 ning põhja laiusega 0,6 m. Tee esimeses osas tuleb arvestada, et ca 60 cm sügavuselt tuleb vastu paepinnas, mis raskendab ehitustöid.

Objektil teostatakse kaeveid järgnevas mahus:

|  |  |
| --- | --- |
| Veejuhtme liik | Pikkus (km) |
| RK - Rekonstrueeritav kuivenduskraav | 9,417 |
| EK - Ehitatav kuivenduskraav | 1,490 |
| RT - Rekonstrueeritav teekraav | 0,210 |
| ET - Ehitata teekraav | 2,860 |
| RE - Rekonstrueeritav eesvool | 0,674 |
| EE - Ehitatav eesvool | 1,005 |
| **KOKKU** | **15,656** |

Metsamaa kraavi mullavalli taha kogunev vesi tuleb läbi valli kraavi juhtida 30cm läbimõõdu ja 9m pikkuse plasttoruga Di 300mm SN8 (veeviimar, tüüp VV-300). Veeviimarid on ette nähtud ehitada vastavalt tüüpjoonisele 1.7 (2013.a). Objektil on ette nähtud 37tk veeviimari paigutus, mille täpsemad paigaldamise asukohad täpsustatakse ehituse ajal. Üldjuhul paigutatakse veeviimarid sinna kus on märgata vee kogunemist mulde taha.

Gaasisõlme objektil ehitustööde käigus rekonstrueeritakse 8 truupi, likvideeritakse 1 truup ja rajatakse juurde 28 uut truupi.

Plasttruubid rajatakse läbimõõduga 40 cm kuni 80 cm. Plasttruubitorud peavad vastama ringjäikusele SN8, ISO 9969 ja olema seest siledaseinalised.

Uute truupide vähim piki kalle peab olema 1%. Truupide nõutav eluiga peab olema 50a. Truubitorude maksimaalne paigaldusjärgne lubatud deformatsioon on 6%. Truupide paigaldamisel lähtuda maaparandusrajatiste tüüpjoonistest (2013). Truubitorud tuleb paigaldada vähemalt 15 cm liivalusele. Kinni aetav kaevik tuleb toru ümber korralikult 15-30 cm kihtidena tihendada. Truupide ehitamisel minimaalne mineraalse pinnase täitekihi paksus truubitoru peal olema Ø 40 ja 50 cm plasttruubil vähemalt 0,5 m, Ø 60 cm plasttruubil 0,55 m, Ø 80 cm plasttruubil 0,65 m.

Kõikidele 40sm ja 50sm truupidele on ette nähtud ehitada otsakutele kindlustised mattotsakutena tüüpotsakutega: MAO („Maaparandusrajatiste tüüpjoonised“ 2019, tüüpjoonis 3.1.-1…3.1-2). Kõikidele 60sm ja 80sm truupidele on ette nähtud ehitada otsakutele kindlustised kiviotsak KOK „Maaparandusrajatiste tüüpjoonised“ 2019, tüüpjoonis 3.3.-1…3.3-2. Otsakute rajamiseks truupidele tuleb kasutada nõlvust 1:1,5. KOK tüüpi otsakute ehitamisel tuleb kivikindlustuse alune kraavi nõlv süvistada, et peale kindlustuse ehitamist kindlustus ja nõlv oleksid ühes tasapinnas. KOK otsakute rajamisel ei kasutata geotekstiili kivide all. Otsakute ja nõlvade kindlustamisel võib kasutada hüdrokülvi, kuid see peab olema teostatud 50 päeva enne ehituse lõpptähtaega ja ehituse üle andes peab otsakul/kindlustusel kasvama ühtlane elujõuline haljastus.

Teealustele truupidele on ette nähtud tähispostide paigaldamine (2 tk truubi kohta). Tähispostid tuleb paigaldada mulde servast vähemalt 0,35 m kaugusele ja sõidutee katte servast vähemalt 0,75 m kaugusele. Tähispostid on ette nähtud ka T-kujulise tagasipööramise koha alusele truubile T30.

Välja kaevatud vanad r/b truubitorud tuleb rekonstrueeritavalt alalt ära vedada ja utiliseerida.

**Gaasisõlme tee (1,75 km)** ehitamine saab alguse Gaasijaotusjaama kinnistul (80201:002:0520) paiknevalt asfaltkattega erateelt ja lõppeb kraavide nr 116 ja nr 117 ristumiskohas, kuhu on rajatakse tagasipööramise koha TP-T. Vastavalt Elering AS tingimustele, on vajalik Gaasijaotusjaama kinnistul (80201:002:0520) oleva tee alguses paikneva tõkkepuu eemaldamine. Selle asemel tuleb paigaldada 2 uut tõkkepuud – üks Sillamäe liinikraanisõlme juurde suunduva teeotsa juurde ning teine 80201:002:0023 Lepa kinnistule viiva tee algusesse pöörderaadiuste lõppu. Ette on nähtud kahe 6 meetri laiuse mehaanilise tõkkepuu paigaldamine.

Muldkeha ehitatakse pealt 8 m laiusena, et katendi alaserva jääks 1,2 m laiune berm. Ette on nähtud teemulde ehitus keskmise kihi paksusega ca 22 cm kohapealsest pinnasest (teekraavide kaevamisel saadud pinnas + olemasoleva maapinna kaeve ja lüke; ls,T). PK 13+90…PK 15+00 tuleb olemasolevat maapinda kaevata ja lükata mahuga ca 50 m3, mida kasutada teemulde ehitamiseks külgnevatel lõikudel. Teemuldesse paigaldatud pinnas tasandatakse ning tihendatakse (k.a olemasoleva maapinna lükkega lõigus), misjärel profileeritakse vähemalt 2% kahepoolse põikkaldega. Ehitatava tee konstruktsioonides vajaliku kandevõime tagamiseks ette nähtud geosünteetide kasutamine. PK 0+00 kuni PK 7+69 on ette nähtud geotekstiili (Deklareeritud tõmbetugevus MD/CMD ≥20 kN/m, 5,0 m lai) kasutamine, PK 7+69 kuni PK 17+50 on ette nähtud geokomposiidi (PET- või PP tõmbetugevus MD/CMD ≥50x50 kN/m, geotekstiili kaal ≥150 g/m2, 5,0m lai) kasutamine. PK 8+32 kuni 8+62 on ette nähtud üleminekukiil, kus kohapealsed erineva kandevõimega pinnased (saviliiv ja turvas) segatakse omavahel, et üleminek tugevalt nõrgale pinnasele oleks sujuvam. Üleminekukiil rajatakse kaldega 1:40 PK 8+32 kuni 8+52 ning kaldega 1:20 PK 8+52 kuni 8+62. PK 8+52 kujuneb kiilu sügavuseks umbes 0,5 meetrit.

Teele rajatakse katend pealt laiusega 4,5m konstruktsiooniliselt 10sm killustik (16-32mm), 30sm aheraine (10-90(125)mm). Killustikukiht 10cm (16-32mm) ehitatakse aherainealusele (10-90(125)mm).

Ehitatavalt Gaasisõlme teelt on ette nähtud rajada 2 mahasõidukohta M-L10R10, 2 tk M\*-L10R10, 1 tk M-L12R10, 1, tk M-L14R10 ja tee algusesse 1 mahasõidukoht M-L20R15. Mahasõidukohtade ehitamise aluseks on trükis „Maaparandusrajatiste tüüpjoonised“, Põllumajandus-ministeerium, 2019, joonis 6.7). Gaasisõlme tee algusesse rajatav Gaasijaotusjaama kinnistu eratee mahasõidukoht rajatakse pöörderaadiusega R15. Mahasõidukoha kokku viimiseks ehitatava teega, on vajalik katendi alla rajada 20-30 cm paksune mulle kohapealsest pinnasest. Mahasõidukohad tuleb sujuvalt kokku viia ehitatava teega ning ümbritseva maapinnaga. Keelatud on jätta mahasõidukohtade lõppu järske astmeid. Katendikihi eraldamiseks muldest on 4 mahasõidukoha puhul ette nähtud geotekstiili kasutamine (kaasa arvatud M-L20R15) ning 3 mahasõidukoha puhul geokomposiidi kasutamine (tähistatud M järel tärniga M\*L\_R\_).

PK 5+33 kuni PK 5+88 on ette nähtud sõidukite möödasõidukoha MS1 rajamine („Maaparandusrajatiste tüüpjoonised“, Põllumajandusministeerium, 2008, joonis 6.6). Katend on ette nähtud rajada koos kulumiskihiga, katendi alla on vajalik rajada ca 40 cm paksune mulle kohapealsest pinnasest. Katendikihi eraldamiseks muldest on ette nähtud geotekstiili kasutamine.

Gaasisõlme tee lõppu on PK 17+22…17+50 ette nähtud T-kujulise tagasipööramise koha (TP-T) ehitamine („Maaparandusrajatiste tüüpjoonised“, Põllumajandusministeerium, 2019, joonis 6.4). Katend on ette nähtud rajada koos kulumiskihiga, katendi alla on vajalik rajada ca 30 cm paksune mulle kohapealsest pinnasest. Katendikihi eraldamiseks muldest on ette nähtud geokomposiidi kasutamine.

Ristumiskohale paigaldatakse liiklusmärgid nr 221 "Anna teed" komplekt koos eelteavitusmärgiga 221+811 ja liiklusmärk nr 644 "Tee nimetus" (2tk). Avalikult teelt ehitatavale metsateele liikumisel paigaldatakse tee algusese liiklusmärk nr 341 "Massipiirang" komplekt koos lisateatetahvliga 891b "Välja arvatud RMK loal".

Tee läbib Gaasijaotusjaama kinnistul kahte Elering AS omanduses olevat D-kategooria maagaasi ülekandetoru (DN400 37barg ja DN300 38barg). Antud kohtadele on koostatud OÜ Healtconsult poolt eraldi projekt TOILA VALLAS D-KATEGOORIA GAASIVARUSTUSE KAITSMINE TÖÖPROJEKT, mille järgi tuleb antud kohtades teostada torustiku lahti kaeve, uuesti isoleerimine (Kebu Bitumen Binde lintmähis toru isoleerimiseks, 10x0,2m), tagasitäide ja raudbetoon plaatide paigaldus (3000x2600x200mm), koos teekatte taastamisega.

Ehitusobjektil peab kogu ehituse aja olema tagatud ajakohane ajutine liikluskorraldus vastavalt teostatavatele töödele tuleb paigaldada teedele ajutised liiklusmärgid nr 158 „Teetööd“, nr 331 „Sissesõidu keeld”, nr 552 „Umbtee” ja avalikult kasutatavatel teedel tööde tegemiseks nõutavad liiklusskeemi kohased märgid ning lisaks kõik muud juhtumi põhised vajalikud ajutised liiklusmärgid;

Hankes tehtud muudatused võrreldes projektiga:

Ehituses kasutatakse erinevalt projektis toodud järgmisi erisusi:

1. Projektis toodud truubi otsakute ehitamisel, nõlvade kindlustamisel jm. võib kasutada ainult erosioonitõkke matti, mis koosneb 100% kookoskiududest (350 g/m2) ja mille siduselemendiks on jute nöör/võrk. Kasutatav erosioonitõkke matti peab koosnema 100% biolagunevast materjalist, mille eluiga on vähemalt 2 aastat. **Erosioonitõkke matid, mis sisaldavad plastist sidusnööre/võrkusid on keelatud.**
2. Otsakute ja nõlvade kindlustamisel võib kasutada hüdrokülvi, kuid see peab olema teostatud **50 päeva** enne ehituse lõpptähtaega ja ehituse üle andes peab otsakul/kindlustusel **kasvama ühtlane elujõuline haljastus.**
3. Projektis toodud truubi otsakute ja kivikindlustuste ehitamisel **on keelatud geotekstiilide kasutamine** kivikindlustuste kivide all.
4. Mahasõidud ehitatakse projektis toodud ühekihilise 40sm aheraine (0-90mm) asemel kahekihilised 30sm aheraine (10/90(125)mm) ja 10 sm killustik (16/32mm).

Töö tehniliseks aluseks on **Piiber Projekt OÜ** poolt koostatud „Gaasisõlme/TTP-538 Oru maaparandusehitiste rekonstrueerimine ehitusprojekt“ (Lisa 4 – Projekt) ja asjakohastel juhtudel sellest projektist erinevuste kohta hankedokumentides esitatud täpsustused.

Tööde teostamine peab olema vastavuses Maaparandusseadusega ja Ehitusseadustikuga ning kooskõlas maaparandushoiutöödele ja teehoiutöödele esitatavate nõuetega. Ehitustöid tuleb teostada lähtudes Maaparandussüsteemi ehitamise täpsematest nõuetest (Põllumajandusministri 28.03.2019 määrus nr 38), Tee ehitamise kvaliteedinõuetest (Majandus- ja taristuministri 03.08.2015 määrus nr 101) ja Metsatee seisundi kohta esitatavatest nõuetest (Keskkonnaministri 11.06.2015 määrus nr 34) Tööde vastuvõtmisel lähtutakse RMK metsaparanduse ehitus- ja remonttööde vastuvõttu eeskirjast.

NB! Ehitaja peab objekti ehituse käigus tagama ehituses kasutatavate juurdepääsu teede nõuetekohase sõidetavuse, vajadusel teid remontima ja teostama tolmutõrjet ning ehituse lõppedes taastama kasutatud teedel ehituse eelse olukorra.

Ehitusobjektile tarnitavad looduslikud ehitusmaterjalid (liiv, kruus, paekivi) võivad pärineda vaid kehtiva kaevandamisloaga kaevandustest. Töövõtja peab esitama hankijale pärast tööde valmimist ja enne objekti üleandmist koos ehitusobjekti dokumentatsiooniga elektrooniliselt töödeldaval vormil aruande, milles näitab ära, millistest kaevandustest ta looduslikke ehitusmaterjale hankis ja millises koguses. Ehitusobjektile tarnitavate looduslike ehitusmaterjalide all ei peeta silmas objektil kohapeal tööde teostamise käigus kaevetööde tulemusel saadavat looduslikku ehitusmaterjali, mida kasutatakse samal objektil kohapeal.

Iga viidet, mille hankija teeb riigihanke alusdokumentides mõnele RHS § 88 lõikes 2 nimetatud alusele (standardile, tehnilisele tunnustusele, tehnilisele kontrollisüsteemile vms), tuleb lugeda selliselt, et see on täiendatud märkega „või sellega samaväärne“. Iga viidet, mille hankija teeb riigihanke alusdokumentides ostuallikale, protsessile, kaubamärgile, patendile, tüübile, päritolule või tootmisviisile (RHS § 88 lg 6) või märgisele (RHS § 89), tuleb lugeda selliselt, et see on täiendatud märkega „või sellega samaväärne“. Kui pakkuja soovib kvalifitseerimise tingimustele või tehnilisele kirjelduse vastavuse tõendamiseks või hankelepingu täitmisel kasutada samaväärset, siis ta näitab selle pakkumuses vabas vormis ära. Samaväärsuse kontrollimiseks esitab pakkuja vabas vormis selgitused ja tõendid.

Objektiga on võimalik tutvuda: metsaparandaja Maie Rummel, tel: 514 0460; e-post [maie.rummel@rmk.ee](mailto:maie.rummel@rmk.ee).

**NB! Objektiga tutvumisel kohapeal ei võeta vastu riigihanget puudutavaid küsimusi ega anta vastuseid.**

Töövõtja peab esitama Tellijale peale hankelepingu sõlmimist, kuid enne tööde alustamist tingimusteta, tagasivõtmatu ja Tellija esimesel nõudmisel sissenõutava võlaõigusseaduse §-le 155 vastava krediidi- või finantseerimisasutuse või kindlustusandja garantiikirja (10% hankelepingu sõlmimise aluseks olnud eduka pakkumuse maksumusest) EUR suurusele summale oma kõikide lepingust järgsete tulenevate kohustuste nõuetekohase ja tähtaegse täitmise tagamiseks. Garantiikirjas peab garantii saajaks olema märgitud RMK ning garantii peab kehtima kogu hankelepingu kehtivuse ajal ja hankelepingust järgsete tööde tulenevate tööde tegeliku teostamise perioodil ja sellele lisaks veel kaks (2) kuud, sõltumata hankelepingus näidatud hankelepingu kehtivuse ajast. Hankelepingu täitmise tähtaja pikendamise, Tellija poolt Töövõtjale tööde teostamiseks täiendava tähtaja andmise või muul viisil hankelepingust tulenevate tööde teostamise tähtaja pikenemise korral peab töövõtja garantii kehtivust vastavalt pikendama. Garantii kehtivuse õigeaegne ja kohane pikendamine on Töövõtja riisiko. Pangagarantiid võib asendada garantiisumma deponeerimine Tellija pangakontole kogu hankelepingu kohaste tööde tegeliku teostamise perioodiks (deponeeritud summa pealt Tellija intressi ei maksa).

## 7. Pakkumuse hinna ja eseme väljendamise viis ja hindamiskriteeriumid

7.1. Pakkuja esitab hankedokumentide Lisa 1 – Hinnapakkumuse vormi. ERHR süsteemis märgib pakkuja ainult Lisa 1 – Hinnapakkumuse vormilt pakkumuse maksumuse kokku ilma käibemaksuta. Juhul kui need maksumused erinevad teineteisest, loeb hankija õigeks Lisa 1 – Hinnapakkumuse vormil pakutud pakkumuse maksumust, eeldusel, et ei esine arvutusvigu.

7.2. Hankija hindab pakkumusi lähtuvalt nende maksumusest, madalaima väärtusega pakkumus saab maksimaalse arvu punkte. Teised pakkumused saavad punkte proportsionaalselt vähem ja arvutatakse valemiga: "madalaim väärtus" / "pakkumuse väärtus" \* "osakaal".

7.3. Hankija tunnistab edukaks pakkumuste hindamise kriteeriumide kohaselt majanduslikult soodsaima pakkumuse. Hankija arvestab majanduslikult soodsaima pakkumuse väljaselgitamisel ainult pakkumuse maksumust ja tunnistab edukaks kõige madalama maksumusega (suurima punktisummaga) pakkumuse hankeosades eraldi.

7.4. Kui võrdselt madalaima maksumusega (suurima punktisummaga) pakkumuse on esitanud rohkem kui üks pakkuja, siis heidetakse pakkujate vahel liisku. Liisuheitmise koht ja ajakava teatatakse eelnevalt pakkujatele ning nende volitatud esindajatel on õigus viibida liisuheitmise juures.

7.5. Lisa 1 - Hinnapakkumuse vormil esitab pakkuja hankija poolt ettevalmistatud jaotiste kaupa hankega tellitavate ehitustööde ja materjalide ühikuhinnad ning maksumused. Ühegi kuluartikli (ehitustöö, materjali) maksumust, mis on hinnapakkumuse vormil eraldi reana kirjeldatud, ei või esitada otseselt või kaudselt mõne teise rea kuluartikli all (pakkuja ei tohi subsideerida kuluartiklit mõne teise kuluartikli arvelt), kui seda ei ole otseselt või kaudselt hankedokumentides ja/või hinnapakkumuse vormil nõutud või osundatud. Hankija kontrollib oma äranägemisel pakutavate hindade ja maksumuste õigsust ja põhjendatust ning võib otsustada tagasi lükata pakkumuse, milles on selle nõude vastu eksitud.

## 8. Hankija sätestatud tingimused hankelepingu sõlmimisel

8.1. Hankelepinguga ei võrdsustata edukaks tunnistatud pakkumust, vaid sõlmitakse eraldi dokumendina hankeleping.

8.2. Hankija soovib hankelepingu sõlmida mõislikul esimesel võimalusel peale hankemenetluses lepingu sõlmimise võimaluse tekkimist ning edukas pakkuja kohustub lepingu allkirjastama koheselt peale hankijalt vastavasisulise ettepaneku saamist.

## 9. Märkus selle kohta, millisel juhul hankija jätab endale võimaluse lükata tagasi kõik pakkumused

Hankija jätab endale võimaluse tagasi lükata kõik pakkumused, kui:

9.1. kõigi pakkumuste või vastavaks tunnistatud pakkumuste maksumused ületavad hanke teostamiseks ettenähtud summa või kui kõik pakkumused on hankija jaoks muul moel ebamõistlikult kallid;

9.2. kui hankemenetluse toimumise ajal on hankijale saanud teatavaks andmed, mis välistavad või muudavad hankija jaoks ebaotstarbekaks hankemenetluse lõpuleviimise hankedokumentides esitatud tingimustel või hankelepingu sõlmimine etteantud ja hankemenetluse käigus väljaselgitatud tingimustel ei vastaks muutunud asjaolude tõttu hankija varasematele vajadustele või ootustele;

9.3. kui langeb ära vajadus hanke järele põhjusel, mis ei sõltu hankijast või põhjusel, mis sõltub või tuleneb seadusandluse muutumisest, kõrgemalseisvate asutuste haldusaktidest ja toimingutest või RMK nõukogu poolt investeeringute eelarve muutmisest.

## 10. Hankedokumentide lisad

Hankedokumendid koosnevad käesolevast hankedokumentide põhitekstist ning järgmistest lisadest:

10.1. Lisa 1 – Hinnapakkumuse vorm

10.2. Lisa 2 – Hankelepingu vorm

10.3. Lisa 3 – Pakkumuses kasutatavad vormid

10.4. Lisa 4 – Projekt